Schweizer-juffrou: ‘LUR het Setswana-leerders gefaal’Op ŉ vraag oor hoekom die skool dan nie Setswana-onderwysers voorsien as daar duidelik ŉ mark daarvoor is nie, het Werner Human, adjunk uitvoerende hoof van regsdienste by Solidariteit, gesê dit is dalk juis die kruks van die hele saak. Foto: Reint Dykema. Solidariteit het die Noordwes-onderwysdepartement gekap omdat daar nie genoegsame voorsiening gemaak is vir die behoefte aan moedertaalonderrig in Setswana in dié provinsie nie. Dr. Dirk Hermann, die vakbond se bestuurshoof, het Dinsdag op ŉ mediakonferensie in Centurion bevestig hofstukke sal beteken word om die onwettige skorsing teen Elana Barkhuizen, ŉ gr. R-onderwyser aan die Laerskool Schweizer-Reneke, op te hef. ŉ Rasseherrie het verlede week om Barkhuizen losgebars nadat ŉ foto wat sy geneem het van ŉ klas waar wit en swart leerders oënskynlik apart sit, soos ŉ veldbrand op sosiale media versprei het. Volgens Hermann is geen formele prosesse gevolg om die onderwyser te skors nie. “ŉ Boendoehof het haar skuldig bevind en boonop as ŉ rassis voorgehou terwyl ons beslis hier te make het met ŉ onderwysers wat net omgee. Hulle moes vyfjarige en sesjarige kindertjies wat nie Engels of Afrikaans verstaan nie, net Setswana, op die eerste dag by die skool laat tuis voel. “Hierdie is opvoedkundiges en hulle weet dat die belangrikste is om kindertjies op ŉ eerste dag geborge te laat voel in ŉ nuwe omgewing. Die betrokke onderwyseres het so ver gegaan om haar huishulp saam te bring skool toe om vir die leerders te tolk en die klasmaats het ook gehelp,” het Hermann gesê. Op ŉ vraag oor hoekom die skool dan nie Setswana-onderwysers voorsien as daar duidelik ŉ mark daarvoor is nie, het Werner Human, adjunk uitvoerende hoof van regsdienste by Solidariteit, gesê dit is dalk juis die kruks van die hele saak. “Dit is die LUR se mandaat om genoegsame infrastruktuur vir skole te skep. Die realiteit in Suid-Afrika tans is egter dat daar jaarliks groter getalle leerders tot skole toetree terwyl die infrastruktuur nie uitgebou word nie. “As iemand vra of Solidariteit Setswana-onderrig voorstaan dan is die antwoord ŉ drievoudige ja, maar dit is nie so maklik om te sê die spesifieke skool moet voorsiening hiervoor maak nie. Dit is die taak van die onderwysdepartement.” Human het gesê onderwysers moet dan intree om die mislukkings van die regering te hanteer. “Onderwysers moet ŉ manier vind om leerders so jonk as vyf te akkommodeer sodat hulle veilig en gelukkig voel. Ek dink nie daar was ŉ ander manier om die eerste paar uur op die eerste dag van skool te hanteer nie. “Ek dink ons moet eerder vir mekaar vra hoe kom ons by ŉ punt uit waar elke vyfjarige onderrig in sy of haar moedertaal kan ontvang. Hiervoor moet daar eerstens ŉ politieke wil wees,” het Human gesê. Connie Mulder, hoof van Solidariteit se Navorsingsinstituut, het die onderwyser ook verdedig. “Ek dink hier word gefokus op die spanfoto terwyl almal die telkaart ignoreer. “Barkhuizen, ŉ onderwyseres met 15 jaar ondervinding, is deur swart en wit ouers verdedig. Hulle het selfs erken hulle baklei om hulle kinders by haar in die klas geplaas te kry. “Sy het net foto’s vir die ouers se WhatsApp-groep geneem en in haar eie klas sit die leerders heeltemal anders. Boonop is daar ŉ tweede foto wat minute later geneem is waar die kinders gelukkig saam werk en speel.” Mulder het bygevoeg dat Engels dikwels ŉ nog meer onbekende taal in plattelandse dorpe is. “Hierdie onderwyser was net die offerlam wat die LUR en politieke partye gebruik omdat hulle self tot dusver niks gedoen het om die tekortkoming in skoleinfrastruktuur of moedertaalonderrig te hanteer nie.”